**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

**(: Dr. Károlyi Ákos :)**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2016. szeptember 15-i ülésére**

**Javaslat az URBACT III MAPS projektben való részvétellel kapcsolatos döntések meghozatalára**

Előzmény: **Disarmed cities projekt**

Szombathely Megyei Jogú Város Közgyűlésének Gazdasági és Városstratégiai Bizottsága 187/2015. (VI.15.) sz. GVB határozatával jóváhagyta Szombathely Megyei Jogú Város Önkormányzatának részvételét a Disarmed cities c. pályázat benyújtásában az Európai Unió URBACT III programjához, majd a Közgyűlés 379/2015. (X.22.) Kgy. sz. határozatában jóváhagyta a részvételt a támogatást nyert projektben, és biztosította a szükséges önerőt.

A projekt megvalósítása során létrejött egy 4 tagú nemzetközi projekt-együttműködés, amelyben a résztvevő városok mindegyike küzd a város szövetébe ágyazódott felhagyott katonai létesítmény hasznosítási kérdésével, és együttműködés és tapasztalatcsere keretében keresnek megoldást a problémára. A 6 hónap során a városok képviselői két alkalommal találkoztak Piacenzában, ahol a projekt vezető szakértője irányításával megkezdődött a közös munka: a katonai objektumokra vonatkozó dokumentáció összegyűjtése és bemutatása, a Helyi Támogató Csoportok előkészítése és megalakítása, nyilvánossági tevékenységek végzése és rendezvények lebonyolítása. Szombathelyen a két legfontosabb esemény a Helyi Támogató Csoport megalakulása volt 2016. február 4-én, és a Huszárlaktanyában tartott nyílt nap február 20-án. Szintén a projekt megvalósításának eleme volt a projekt folytatására irányuló pályázat összeállítása, és ehhez a partneri kör kibővítése 4 tagról 10-re. A pályázat benyújtása 2016. március 15-én megtörtént.

Új projekt: **MAPS**

2016. május 3-án az új pályázat **MAPS**, azaz **M**ilitary **A**ssets as **P**ublic **S**paces, magyarul Katonai objektumok mint közösségi terek címmel támogatást nyert. A MAPS projektben a korábbi 4 mellett 5 új partner, összesen tehát 9 város vesz részt (egy francia város kilépett a projektből).

2018. május 3-ig a 9 projektpartner mindegyike megalkot egy saját Integrált Akciótervet a kiválasztott katonai objektumának újrahasznosításával kapcsolatban. Ebbe a munkába a partnerek bevonják a már megalakított Helyi Támogató Csoportot, mivel a projektnek kiemelt eleme a helyi közösség különböző érdekcsoportjainak megszólítása és aktív bevonása a katonai objektum újrahasznosításáról való gondolkodásba és tevékenységekbe. Az Akcióterv fókusza a megvalósítás pénzügyi forrásainak felkutatására is kiterjed. Emellett az önkormányzat és a Helyi Támogató Csoport képviselői tanulmányutakon vesznek részt, ahol már megvalósult jó példákat ismernek meg, illetve átadják egymásnak saját tapasztalataikat. A támogatás lehetővé teszi rendezvények szervezését is a Huszárlaktanyában, aminek célja a különböző helyi érdekcsoportok bevonása, az objektum széles körű megismertetése, és a Huszárlaktanya mint beruházási lehetőség disszeminációja.

A MAPS projekt megvalósításának költségvetése Szombathely Megyei Jogú Város számára 57 432 euró. Ennek 85 %-át az Európai Unió biztosítja ERFA forrásból, 15 %-át, 8 614,8 eurót önerőként Önkormányzatunknak szükséges biztosítani.

A MAPS projekt Támogatási Szerződését a Vezető Partner és az URBACT III Irányító Hatóság 2016. július 25-én aláírta. A Vezető Partner és a Projektpartnerek között aláírandó Együttműködési megállapodás tervezetének magyar fordítása az előterjesztés mellékletét képezi. A tervezet jelenleg a nemzetközi projektpartnerek közötti egyeztetésen van. Kérem a Tisztelt Közgyűlést, hatalmazza fel a Gazdasági és Városstratégiai Bizottságot a véglegesített Együttműködési megállapodás jóváhagyására.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. szeptember „ ”**

**/: Dr. Puskás Tivadar :/**

HATÁROZATI JAVASLAT

**…/2016. (IX.15.) Kgy. számú határozat**

Szombathely Megyei Jogú Város Közgyűlése a „Javaslat az URBACT III MAPS projektben való részvétellel kapcsolatos döntések meghozatalára” című előterjesztést megtárgyalta, és a következő döntéseket hozta:

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata részt vegyen a MAPS projekt megvalósításában.
2. Szombathely Megyei Jogú Város Közgyűlése a projekthez szükséges 8 614,8 EUR önerőt biztosítja a költségvetési rendelet soron következő módosításakor.
3. Szombathely Megyei Jogú Város Közgyűlése megismerte a projektpartnerek között aláírandó Együttműködési megállapodás tervezetét, és egyetért annak tartalmával.
4. Szombathely Megyei Jogú Város Közgyűlése felhatalmazza a Gazdasági és Városstratégiai Bizottságot a projektpartnerek által véglegesített Együttműködési megállapodás jóváhagyására, egyben felhatalmazza a polgármestert a Bizottság által jóváhagyott megállapodás aláírására.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Szakály Szabolcs, Városfejlesztési Kabinet vezetője)

**Határidő:** 1. pont: azonnal

1. pont: a 2016. évi költségvetés soron következő módosításakor
2. pont: azonnal
3. pont: a Bizottság jóváhagyását követően